
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Armeniasta ja Azerbaidžanista,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että Azerbaidžanissa on vangittuna 23 armenialaista panttivankia, mukaan lukien Vuoristo-Karabahin entiset tosiasiallista valtaa käyttäneet virkamiehet ja vuoden 2020 sodan ja sitä seuranneen etnisen puhdistuksen yhteydessä vangitut sotavangit; ottaa huomioon, että he ovat joutuneet näytösoikeudenkäynteihin ja heitä vastaan on nostettu vakavia syytteitä, jotka voivat johtaa laittomiin elinkautisiin vankeusrangaistuksiin;
B.	ottaa huomioon, että näitä panttivankeja kohdellaan epäinhimillisesti ja halventavasti käyttämällä muun muassa kiellettyjä psykoaktiivisia menetelmiä; ottaa huomioon, ettei heidän oikeuksiaan kunnioiteta, mukaan lukien oikeus riippumattomiin asianajajiin ja tulkkeihin, muutoksenhakumahdollisuuteen, perhevierailuihin ja keskeytykseen terveysongelmien vuoksi; ottaa huomioon, että Azerbaidžan rikkoo näin järjestelmällisesti vankien kohtelua koskevia kansainvälisiä velvoitteita;
1.	tuomitsee armenialaisten panttivankien perusteettoman vangitsemisen; vaatii vapauttamaan heidät välittömästi ja ehdoitta;
2.	tuomitsee jyrkästi armenialaisten panttivankien meneillään olevat näytösoikeudenkäynnit ja järjestelmälliset perusoikeuksien loukkaukset ja kehottaa Azerbaidžania kunnioittamaan kaikilta osin heidän oikeuttaan oikeudenmukaiseen oikeudenkäyntiin ja lääkärinhoitoon kansainvälisten normien mukaisesti; odottaa riippumatonta tutkimusta heidän kaltoinkohtelustaan;
3.	ilmaisee syvän huolensa Bakun viranomaisten määräyksestä sulkea Punaisen Ristin kansainvälisen komitean ja YK:n järjestöjen toimistot, mikä vaikeuttaa sekä armenialaisten vankien tukemista että humanitaarista valvontaa, ja kehottaa viranomaisia tarkistamaan kantaansa;
4.	kehottaa EU:n ja sen jäsenvaltioiden edustustoja Azerbaidžanissa tarkkailemaan oikeudenkäyntejä ja käymään säännöllisesti kaikkien armenialaisten panttivankien luona; kehottaa varapuheenjohtajaa / korkeaa edustajaa ja ihmisoikeuksista vastaavaa EU:n erityisedustajaa käymään heidän luonaan;
5.	kehottaa määräämään maailmanlaajuisen ihmisoikeuspakotejärjestelmän mukaisia pakotteita kaikille ihmisoikeusloukkauksiin syyllistyville Azerbaidžanin johtajille ja virkamiehille, erityisesti syyttäjille ja tuomareille Jamal Ramazanoville, Anar Rzajeville ja Zeynal Agajeville;
6.	kehottaa Kansainvälistä rikostuomioistuinta tutkimaan tapauksia, jotka koskevat Vuoristo-Karabahin armenialaisväestöön kohdistuvia pakkosiirtoja, vainoa ja etnisiä puhdistuksia; kehottaa panemaan kaikilta osin täytäntöön kaikki Kansainvälisen tuomioistuimen antamat määräykset, mukaan lukien Azerbaidžanin velvoitteen suojella kaikkia vuoden 2020 sodan yhteydessä vangittuja henkilöjä väkivallalta ja ruumiillisilta vammoilta;
7.	kehottaa jälleen voimakkaasti keskeyttämään strategista kumppanuutta energia-alalla koskevan vuoden 2022 yhteisymmärryspöytäkirjan soveltamisen; vaatii, että kaikkien tulevien EU:n ja Azerbaidžanin välisten kumppanuussopimusten ehtona on kaikkien poliittisten vankien vapauttaminen, maan ihmisoikeustilanteen parantaminen sekä se, ettei Azerbaidžan viivytä aiheettomasti rauhansopimuksen allekirjoittamista Armenian kanssa ja että se kunnioittaa Vuoristo-Karabahin armenialaisten oikeuksia, myös paluuoikeutta;
8.	kehottaa puhemiestä välittämään tämän päätöslauselman neuvostolle, komissiolle, korkealle edustajalle / varapuheenjohtajalle ja jäsenvaltioille sekä Armenian ja Azerbaidžanin presidenteille, hallituksille ja parlamenteille.

